Document ID: 32008R0399

KOMISIJAS REGULA (EK) Nr. 399/2008
(2008. gada 5. maijs),
ar ko groza Eiropas Parlamenta un Padomes Regulas (EK) Nr. 1774/2002 VIII pielikumu attiecībā uz prasībām atsevišķai pārstrādātai lolojumdzīvnieku barībai
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 3. oktobra Regulu (EK) Nr. 1774/2002, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem, kuri nav paredzēti cilvēku uzturam (1), un jo īpaši tās 20. panta 1. punkta a) apakšpunktu un 32. panta 1. punktu,
tā kā:
(1)
Regulā (EK) Nr. 1774/2002 paredzētas dzīvnieku veselības un sabiedrības veselības aizsardzības prasības par dzīvnieku izcelsmes blakusproduktu un no tiem iegūtu produktu, kas nav paredzēti cilvēku uzturam, laišanu tirgū.
(2)
Regulas (EK) Nr. 1774/2002 VIII pielikumā ir noteiktas prasības, lai Kopienā laistu tirgū un importētu lolojumdzīvnieku barību, košļājamās suņu rotaļlietas un tehniskos produktus. Minētā pielikuma II nodaļas B.3. daļā paredzēts, ka, pārstrādājot lolojumdzīvnieku barību, kas nav konservēta, tā ir jāapstrādā konkrētā veidā.
(3)
Ar Komisijas Regulu (EK) Nr. 829/2007 (2) grozīja prasības attiecībā uz pārstrādātas lolojumdzīvnieku barības, kas nav konservēta barība, importu Kopienā. Mainīja tā veselības sertifikāta paraugu pārstrādātai lolojumdzīvnieku barībai (kas nav konservēta barība), kurš jāpievieno importētiem sūtījumiem. Saskaņā ar jauno veselības sertifikātu, kas iekļauts Regulas (EK) Nr. 1774/2002 X pielikuma 3.B nodaļā, pārstrādāta lolojumdzīvnieku barība nav termiski jāapstrādā, ja izmantotās dzīvnieku izcelsmes sastāvdaļas iepriekš apstrādātas atbilstoši pārstrādes standartiem, ko tām piemēro saistībā ar laišanu Kopienas tirgū. Minētie standarti nodrošina atbilstīgu aizsardzību pret sabiedrības un dzīvnieku veselības apdraudējumiem.
(4)
Regulas (EK) Nr. 1774/2002 28. pantā paredzēts, ka minētās regulas noteikumi, ko piemēro atsevišķu produktu importam, tostarp pārstrādātai lolojumdzīvnieku barībai, nav labvēlīgāki vai nelabvēlīgāki par tiem, ko piemēro šādu produktu ražošanai un tirdzniecībai Kopienā. Tādēļ noteikumi, ko piemēro pārstrādātas lolojumdzīvnieku barības importam Kopienā, jāpiemēro arī minētās pārstrādātās lolojumdzīvnieku barības ražošanai Kopienā.
(5)
Tādēļ ir jāgroza Regulas (EK) Nr. 1774/2002 VIII pielikums.
(6)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1774/2002 VIII pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 5. maijā

Labels: 0
1
17
6